טאטסויה נאקאדאי

טאטסויה נאקאדאי (ביפנית: 仲代 達矢, באנגלית: Tatsuya Nakadai; נולד בשם מוטוהיסה נאקאדאי; 13 בדצמבר 1932 - 8 בנובמבר 2025) היה שחקן קולנוע ותיאטרון יפני. נחשב לאחד מגדולי השחקנים היפניים בכל הזמנים. נאקאדאי התפרסם במיוחד בזכות שיתוף הפעולה שלו עם הבמאים מאסאקי קובאיאשי ואקירה קורוסאווה. הוא שיחק ב-11 מסרטיו של קובאיאשי, כולל טרילוגיית המצב האנושי וחרקירי. נאקאדאי ידוע ביכולתו לגלם מנעד רחב של דמויות, וביכולת לשנות את מראהו החיצוני באופן דרסטי מסרט לסרט.

 ביוגרפיה 
נאקאדאי גדל במשפחה ענייה כבכור מבין ארבעה אחים. כשהיה בכיתה ב' מת אביו, מה שאילץ אותו לעבוד במשרות חלקיות כמו פקיד בבתי קפה, מלצר או מוכר כרטיסים, במקביל ללימודיו בתיכון. בעודו בתיכון הוא מאוד אהב לראות הצגות של השחקן סנדה קוריה , מה שהוביל אותו להחלטה ללמוד תיאטרון. בסיום לימודיו בתיכון, הוא נרשם ללימודי תיאטרון שינגקי (תיאטרון יפני מודרני, שבניגוד למה שהיה מקובל עד אז, שם דגש על עלילה ריאליסטית והשתמש בהרבה מוטיבים 'מערביים') בחברת התיאטרון האיוזה, שהייתה זו שהעלתה את ההצגות של סנדה קוריה. יחד איתו במחזור למדו גם השחקנים קיי סאטו (שמאוחר יותר ישחק במספר סרטים לצדו של נאקאדאי), מאקוטו סאטו וקן אוטסוי. כיוון שלא היה לו הרבה כסף, הוא המשיך בבר במקביל ללימודי המשחק שלו. כבר אז בלטו תכונותיו הידועות כמו קולו הנמוך, עיניו הלא ממוקדות ורגישותו הלא אופיינית. מפגש מקרי עם הבמאי מאסאקי קובאיאשי הוביל אותו לקבל את התפקדי הקולנועי הראשון שלו, תפקיד שולי ללא קרדיט בסרטו של קובאיאשי, "The thich- walled room". בסרטו הידוע של אקירה קורוסאווה, "שבעת הסמוראים", הוא שיחק תפקיד קטן ללא קרדיט של סמוראי משוטט.

 תחילת הקריירה 
בשנת 1954 הוא שיחק בכמה הצגות תיאטרון בתפקידי משנה, אך ההופעה הבימתית המלאה שלו לא התרחשה עד מרץ 1955, אז סיים את לימודיו בבית הספר להכשרה והפך לשחקן זוטר בחברת התיאטרון האיוזה.

בסתיו 1955, גילם את הדמות הראשית במחזה "רוחות רפאים", שמשך מיד תשומת לב ככישרון חדש משמעותי וזיכה אותו בפרס הדרמה החדשה של האקוסוישה. בעקבות הופעה זאת הפך נאקאדאי לשחקן מבוקש בתיאטרון, לוהק לתפקידים רבים וזכה לפופולריות רבה. הבמאי מסאקי קוביאשי ראה אותו ובחר בו לתפקיד הראשי בסרטו "נהר שחור" (1957).

הופעתו הנלהבת כיאקוזה חסר רחמים ב"נהר שחור" חיזקה את המוניטין שלו כשחקן קולנוע. הוא זכה בפרס השחקן החדש של איגוד המפיקים לשנת 1957.

בשנת 1958 לוהק ל"אנג'ו", עיבוד קולנועי שאפתני לספרו של יוקיו מישימה "מקדש הזהב" מאת הבמאי קון איצ'יקאווה, שהיה אחד הבמאים המשמעותיים ביפן באותה תקופה.

 המצב האנושי 
בשנת 1959 לוהק על ידי קובאיאשי לתפקיד הראשי בפרויקט הקולנועי הגדול ביותר של הבמאי, טרילוגיית המצב האנושי , שהתבססה על רומן באותו שם שכתב ג'ונפיי גומיקאווה. התפקיד ששיחק נאקאדאי הציג במלואם את עבודתו הקשה וכישרונו, וביסס אותו כשחקן כוכב הן בשם והן במציאות. "המצב האנושי", בו גילם את סבלו של אדם בשם קאג'י שנקרע מאשתו האהובה ונשלח למלחמה, אך אינו יכול להיטמע בעולם המלחמה. קאג'י עובר מלהיות מפקח מחנה עבודה לחייל בצבא הקיסרי ובסופו של דבר לשבוי מלחמה סובייטי, ותמיד מנסה לשמור על מוסריות, אך המציאות מוכיחה שזה קשה במיוחד.

הפרויקט ארך 18 חודשים לצילומים, נמשך 10 שעות וחולק לשלושה סרטים באורך מלא, מה שהפך אותו להפקה גדולה במיוחד. שני הסרטים הראשונים עלו לאקרנים בשנת 1959, והשלישי בשנת 1961.

כל התהליך היה מלא בנחישותו ותשוקתו הלוהטות של קובאיאשי, אך נאקאדאי, שלא היה לו ניסיון צבאי, מילא את בקשתו של קוביאשי בצורה מצוינת, מה שהוביל אותו לומר, "הוא באמת גאון. שחקן שחוצה את גבולות השחקנים היפנים".

נאקאדאי זכה על תפקידו זה בפרסים רבים. טרילוגיית המצב האנושי נחשבת לאחד הפרויקטים הקולנועיים הגדולים, החשובים והמשפיעים בתולדות הקולנוע היפני, ואחת מפסגות יצירותיו של קובאיאשי.

 שנות ה-60 
שנות ה-60 היו שיא הקריירה של נאקאדאי, הוא שיתף פעולה עם כמה מגדולי הבמאים היפניים באותה תקופה, דוגמת מיקיו נארוסה, היידאו גושה, קיהאצ'י אוקאמוטו, קייסוקה קינושיטה, הירושי אינאגאקי, קון איצ'יקאווה והירושי טשיגאהארה.

בשנת 1961 הוא גילם את תפקיד הנבל בסרט יוג'ימבו של אקירה קורוסאווה, מה שהיה הסרט הראשון של קורוסאווה בו שיחק דמות מרכזית. הוא שיחק גם בסרט ההמשך של יוג'ימבו, סנג'ורו.

באותה שנה גם כיכב בסרט אהבה נצחית של קייסוקה קינושיטה, שהיה מועמד לפרס אוסקר לסרט הבין-לאומי הטוב ביותר.

 ספוקו 
קובאיאשי, שהתרשם עמוקות מתפקידו של נאקאדאי ב"המצב האנושי" החל ללהק אותו באופן קבוע לתפקיד הראשי בסרטיו. בשנת 1962 ביים קובאיאשי שני סרטים בכיכובו של נאקאדאי, "הירושה" וספוקו (חרקירי).

בספוקו, שיחק נאקאדאי רונין הרוצה לבצע ספוקו בביתו של דאימיו אחד, אך במהרה מתברר שהסיפור מורכב בהרבה. תפקיד זה הוא אחד מתפקידיו המפורסמים ביותר של נאקאדאי, והוא זכה על הופעתו בפרסים רבים. הסרט עצמו זכה בפרס חבר השופטים (פסטיבל קאן) ב-1963 ונחשב לאחד הסרטים היפניים הטובים והחשובים אי פעם, ובעיני רבים לסרט הטוב ביותר של קובאיאשי.

 המשך שנות ה-60 
בשנת 1963 כיכב בסרטו של קורוסאווה, למטה ולמעלה. באותה שנה גם שיחק בסרט מורשת ה-500,000 בבימויו של טושירו מיפונה שגם מככב בסרט, ושיחק לצדו של נאקאדאי ביוג'ימבו ולמטה ולמעלה.

בשנת 1964 כיכב בסרט האימה הידוע של קובאיאשי, קוואידאן. הסרט זכה בפרס חבר השופטים (פסטיבל קאן) והיה מועמד לפרס אוסקר לסרט הבין-לאומי הטוב ביותר.

בשנת 1966 שיחק בסרטים "חרב האבדון"  ו"פניו של אחר" .

בשנת 1967 כיכב לצידו של מיפונה בסרט מרד הסמוראים, גם הוא מסרטיו הידועים של קובאיאשי.

בשנים 1967 - 1979 שיחק בסרטים רבים, חלקם הגדול בבימויים של אוקאמוטו, קובאיאשי, איצ'יקאווה וגושה.

 קאגמושה וראן 
בשנת 1979 החל קורוסאווה בפרויקט הגדול ביותר שלו, קאגמושה. הסרט נעשה אחרי תקופת שפל בקריירה של קורוסאווה, במהלכה אף ניסה להתאבד. הסרט היה היקר ביותר בהיסטוריית יפן, ובהפקתו היו שותפים ג'ורג' לוקאס ופרנסיס פורד קופולה. קורוסאווה, שהיה מסוכסך עם מיפונה, ליהק בהתחלה את השחקן שינטארו קצו, אך זה פוטר לאחר מחלוקות רבות עם הבמאי. במקומו, לוהק נאקאדאי לתפקיד הראשי, תפקיד כפול של האדון טקדה שינגן והכפיל שלו. הסרט עלה לאקרנים בשנת 1980, וזכה להצלחה גדולה מאוד. הסרט זכה בפרס דקל הזהב והיה מועמד לפרס אוסקר לסרט הבין-לאומי הטוב ביותר. על הופעתו בסרט זכה נאקאדאי לשבחים בכל העולם, וזכה בפרסים רבים.

חמש שנים מאוחר יותר, לוהק נאקאדאי לתפקיד המנהיג הידטורה איצימונג'י, התפקיד הראשי בסרטו החדש של קורוסאווה, ראן, שהתבסס באופן רופף על המלך ליר. גם סרט זה היה מהיקרים בתולדות יפן, והופק בעזרת המפיק הצרפתי סרז' זילברמן. הסרט נחשב לאחד מסרטיו הטובים ביותר של קורוסאווה, וזהו כנראה תפקידו הידוע ביותר של נאקאדאי בעולם המערבי. קורוסאווה היה מועמד לפרס אוסקר לבמאי הטוב ביותר על ראן.

 המשך הקריירה 
נאקאדאי המשיך לככב בהרבה סרטים מאז 1980, ובמהלך שנות ה-2000 זכה בהרבה פרסי הוקרה, לרבות פרס האקדמיה היפנית לקולנוע לשם כבוד בשנת 2016. לאחר מותו של נאקאדאי בשנת 2025 הוענק לו פרס מיוחד מטעם ראש האגודה בטקס פרסי האקדמיה היפנית 2026.

נאקאדאי הצליח מאוד גם בתחום התיאטרון ביפן, ושיחק בתפקידים ראשיים במחזות רבים כגון המלט, העלמה יוליה, אותלו וריצ'רד השלישי.

 חיים אישיים 
נאקאדאי היה נשוי לתסריטאית יאסוקו מיאזאקי, בוגרת המחזור השני של בית הספר להכשרה האיוזה. מיאזאקי כתבה תסריטים לקולנוע, טלוויזיה ותיאטרון תחת שם העט טאקאטומי. בנובמבר 1975 פתח הזוג בית ספר פרטי למשחק שמיאזאקי ניהלה. בית הספר הציע הכשרה אישית לשחקנים חדשים ללא דמי כניסה או שכר לימוד חודשי, אך דרישות הקבלה היו גבוהות במיוחד. בין בוגרי בית הספר נמנה השחקן קוג'י יאקושו . במרץ 1979 הם פתחו חלל חזרות בשטח של 160 מ"ר בהאקונה.

מיאזאקי מתה ביוני 1996. לזוג לא היו ילדים.

נאקאדאי מת ב-8 בנובמבר 2025 מדלקת ריאות.

פילמוגרפיה חלקית
+שנהסרטבמאיהערות1953The Thick-Walled Roomמאסאקי קובאיאשיהסרט הראשון בו השתתף ושיתוף הפעולה הראשון עם קובאיאשי. שיחק תפקיד שולי של אסיר ללא קרדיט. הסרט יצא לאקרנים רק ב-1956.1954שבעת הסמוראיםאקירה קורוסאווהשיחק תפקיד שולי ללא קרדיט של סמוראי משוטט.1957נהר שחורמאסאקי קובאיאשי1958Enjōקון איצ'יקאווה 1959המצב האנושי: אין אהבה גדולה יותרמאסאקי קובאיאשיהסרט הראשון בו שיחק תפקיד ראשי.Odd Obsession (kagi)קון איצ'יקאווההמצב האנושי 2: דרך אל הנצחמאסאקי קובאיאשי1960כשאישה עולה במדרגותמיקיו נארוסה 1961יוג'ימבואקירה קורוסאווהשיתוף הפעולה הרשמי הראשון שלו עם קורוסאווה, והסרט הראשון בו כיכב לצדו של טושירו מיפונה.המצב האנושי 3: תפילתו של חיילמאסאקי קובאיאשיזכה בפרס מייניצ'י לשחקן הטוב ביותראהבה נצחיתקייסוקה קינושיטה1962סנג'ורואקירה קורוסאווההירושה (Karami-ai)מאסאקי קובאיאשיספוקו (חרקירי)מאסאקי קובאיאשיזכה בפרס הסרט הכחול ובפרס קינמה ג'ונפו לשחקן הטוב ביותר.1963למטה ולמעלהאקירה קורוסאווהמורשת ה-500,000טושירו מיפונהA Woman's Lifeמיקיו נארוסה1964קוואידאןמאסאקי קובאיאשי1966חרב האבדוןקיהאצ'י אוקאמוטו פניו של אחרהירושי טשיגאהארה 1967	The Age of Assassins (Satsujin kyo jidai)קיהאצ'י אוקאמוטומרד הסמוראיםמאסאקי קובאיאשיJapan's Longest Dayקיהאצ'י אוקאמוטו1968Today We Kill... Tomorrow We Die!טונינו צ'רווי הסרט הראשון בו השתתף שאינו ביפניתלהרוג!קיהאצ'י אוקאמוטוThe Human Bulletקיהאצ'י אוקאמוטו1969גויוקיןהיידאו גושה היטוקיריהיידאו גושה1970The Scandalous Adventures of Buraikanמאסאהירו שינודה Zatoichi Goes to the Fire Festivalקנג'י מיסומי 1971פונדק הרשעמאסאקי קובאיאשיהזאביםהיידאו גושהrowspan=2The Human Revolutionטושיו מאסודהבלדונה של עצבותאייצ'י יאמאמוטודיבוב1980קאגמושהאקירה קורוסאווהזכה בפרס הסרט הכחול ובפרס מייניצ'י לשחקן הטוב ביותר.1982Onimasaהיידאו גושההיה מועמד לפרס האקדמיה היפנית לקולנוע לשחקן הטוב ביותר.1985ראןאקירה קורוסאווה1987Hachikō Monogatariסייג'ירו קויאמה1988החזרה מנהר קוואיאנדרו ו. מקלאגלן 1999אחרי הגשם טאקאשי קואיזומי Jubaku: Spellboundמאסאטו הראדה2005יאמטוג'וניה סאטו2012Japan's Tragedyמאסאהירו קובאיאשיזוכה פרס פסטיבל הסרטים האסייתי באוסקה לשחקן הטוב ביותר, ומועמד לפרס השחקן הטוב ביותר בפרסי: "Asia Pacific Screen".2013סיפורה של הנסיכה קאגויהאיסאו טקהאטהדיבוב

 קישורים חיצוניים 

 טאטסויה נאקאדאי באתר קינמה ג'ונפו 

 הערות שוליים 

קטגוריה:שחקני תיאטרון יפנים
קטגוריה:שחקני קולנוע וטלוויזיה יפנים
קטגוריה:יפנים שנולדו ב-1932
קטגוריה:יפנים שנפטרו ב-2025